Педагагічная майстэрня для настаўнікаў нямецкай і беларускай мовы

І кваліфікацыйнай катэгорыі

“Сістэма работы настаўніка па абагульненні, апісанні і прадстаўленні вопыту ўласнай педагагічнай дзейнасці”

Новыя правілы атэстацыі — гэта патрэба часу. Сённяшні свет вельмі хуткаплынны і зменлівы. Гатоўнасць да перамен, мабільнасць, здольнасць да нестандартных працоўных рашэнняў і дзеянняў, адказнасць і самастойнасць пры прыняцці рашэнняў — усе гэтыя характарыстыкі паспяховага чалавека ў поўнай меры адносяцца і да педагога. Уменне вучыцца настаўнік павінен дэманстраваць сваім вучням пастаянна. Новыя правілы атэстацыі, якія дзейнічаюць з 2013 года закліканы садзейнічаць павышэнню якасці адукацыі, праблема якой у сучасным грамадстве стаіць вельмі востра. Экзамен на атрыманне або пацверджанне катэгорыі неабходна ўспрымаць як прыступку на лесвіцы да прафесійнага росту, як крок на шляху самаразвіцця, а не як непрыемную непазбежнасць, якую трэба перажыць, якая прыносіць толькі дадатковае маральнае напружанне. Давайце, як раяць псіхолагі, разгледзім станоўчыя і адмоўныя бакі гэтай працэдуры.(Слайд 2, 3). Відавочна, што плюсаў значна больш, а мінусы і пад увагу браць не варта, бо настаўнік павінен быць псіхалагічна ўстойлівай асобай, а прапанову апісаць вопыт педагагічнай дзейнасці наўрад ці можна лічыць перагрузкай. Калі настаўніку цяжка на 10-12 старонках расказаць пра сваю работу, то ўзнікае заканамернае пытанне: ці ёсць гэтая работа?

**Педагагічны вопыт** - гэта ў першую чаргу вашы поспехі і дасягненні ў рашэнні важных педагагічных праблем, якія ўзнікаюць у ходзе выкладання вашага прадмета. Гэта эфектыўны вопыт, які дазваляе дасягаць аптымальных вынікаў у адукацыйным працэсе пры параўнальна нязначных затратах сіл, сродкаў і часу. Педагагічны вопыт уключае ў сябе і тыя эфектыўныя напрацоўкі, якімі вы паспяхова карыстаецеся ў сваёй рабоце: заданні, тэсты, прыёмы тлумачэння, інструкцыі, пытанні і г.д. (Слайд 4)

**Абагульненне вопыту**- гэта фарміраванне яго тэарэтычных асноў, а значыць больш глыбокае і поўнае асэнсаванне педагогам дасягнутага і выяўленне перспектыў для далейшага развіцця.

Абагульніць свой уласны вопыт — гэта значыць ўбачыць у прыватным агульнае і такім чынам растлумачыць з навуковага пункту гледжання, якім чынам дасягаюцца вамі як педагогам станоўчыя вынікі ў адукацыйным працэсе. Для абагульнення ўласнага вопыту неабходна пастарацца ўбачыць сваю дзейнасць як бы збоку, гэта значыць стаць у пазіцыю незацікаўленага эксперта. Але пры гэтым вельмі важна, каб тое галоўнае, што складае аснову вопыту, прынцыпы, на якіх вы будуеце навучальны працэс, не закрываліся залішнімі дробнымі дэталямі.

Пры абагульненні і апісанні ўласнага вопыту неабходна адказаць на пытанні:

1. Што я раблю? (прадмет дзейнасці)

2. Для чаго я гэта раблю? (якая мэта?)

3. Як я гэта раблю? (алгарытмы, формы, метады)

4. Які гэта дае вынік?

5. За кошт чаго гэты вынік дасягнуты?

Абагульненню і апісанню можа падлягаць сістэма або асобныя кампаненты педагагічнага вопыту, якія стабільна даюць станоўчыя вынікі. Настаўнік павінен правесці аналіз сваёй дзейнасці і вызначыць, што ў педагагічнай дзейнасці атрымліваецца лепш. (Слайд 5) Трэба выбраць самую яркую, дастаткова канкрэтную і выразна акрэсленую частку дзейнасці, якая наглядна і выразна прадэманструе менавіта ваш прафесійны почырк. Апісваць трэба менавіта ўласны вопыт педагагічнай дзейнасці па выкладанні пэўнага прадмета. Не варта змешваць практычны вопыт з навуковымі даследаваннямі, прыдумваць гіпотэзы. У цэлым спецыялісты падкрэсліваюць, што прадстаўленне ўласнага педагагічнага вопыту — гэта ні ў якім разе не дысертацыя. Гэта літаральна работа на 10 старонках, дзе дакладна павінны быць прапісаны назва тэмы вопыту, яго актуальнасць, мэты, задачы.

Асаблівыя патрабаванні прад'яўляюцца да фармуліроўкі тэмы вопыту. Яна павінна адлюстроўваць асноўную ідэю вопыту, быць канкрэтнай, выразнай, лаканічнай, даступнай, дастаткова інфарматыўнай. (Слайд 6) Тэмы не павінны быць:

-занадта агульнымі: «Выкарыстанне інавацыйных тэхналогій у навучанні... (прадмет)» (нельга асвоіць у дасканаласці адначасова ўсе інавацыйныя тэхналогіі; гэта можа быць альбо адна тэхналогія, альбо некаторыя прыёмы некалькіх тэхналогій);

-незавершанымі: «Спосабы актывізацыі пазнавальнай дзейнасці навучэнцаў» (фармулёўка незакончаная, узнікаюць пытанні: «Для чаго актывізуеце?», «На якім прадмеце?»);

-занадта паўсядзённымі: «Фарміраванне ведаў, уменняў, навыкаў на ўроках ... (прадмет)», «Актывізацыя разумовай дзейнасці на ўроках».

Варта вылучыць вядучую ідэю вопыту, апісаць яго сутнасць у абагульненым выглядзе, прыгадаць канкрэтныя дыдактычныя матэрыялы, вызначыць дыяпазон вопыту, час работы па гэтым вопыце, перспектыву яго далейшага ўдасканалення і сваёй практыкі, а таксама рэкамендацыі па выкарыстанні педагагічнага вопыту ў дзейнасці іншых педагогаў, магчымасці яго прымянення ў масавай практыцы.

Важна адлюстраваць, на якія навуковыя даследаванні вы абапіраліся, хто з навукоўцаў, вядучых практыкаў найбольш паспяховага навучання і выхавання дзяцей быў для вас папярэднікам.

(Слайд 7)

Такім чынам, спынімся на асноўных этапах работы педагога над абагульненнем ўласнага вопыту:

1. Выбар тэмы для абагульнення ўласнага вопыту.

2. Азнаямленне з літаратурай па абранай тэме (гэта неабходна для тэарэтычнага асэнсавання тэмы і супастаўлення свайго вопыту з адлюстраваным у літаратуры вопытам іншых настаўнікаў па гэтым пытанні).

3. Планаванне работы па апісанні уласнага вопыту па абранай тэме.

4. Збор і апрацоўка матэрыялу (сістэматызацыя раней назапашаных фактаў з вопыту; прыцягненне новага матэрыялу для больш поўнага раскрыцця пытання; праверка некаторых сваіх палажэнняў і высноў, г. зн. уключэнне ў працу элементаў эксперыментальнага характару).

5. Аналіз і абагульненне матэрыялу, назапашанага па тэме (выяўленне ў вопыце прычынна-выніковых сувязей і педагагічных заканамернасцяў, абгрунтаванне метадычных высноў).

6. Адпаведнае літаратурнае афармленне.

Праца над вопытам уключае:

- асвятленне прынцыповых палажэнняў, зыходзячы з якіх педагог вырашыў абагульніць свой вопыт;

- апісанне, аналіз і абагульненне свайго вопыту па дадзеным пытанні;

Абагульняючы свой педагагічны вопыт, трэба выкарыстоўваць наступны алгарытм:

1. Вызначыць змест дакумента:

а) тэма;

б) актуальнасць і перспектыўнасць вопыту;

в) вядучая педагагічная ідэя;

г) адрасная накіраванасць, умовы ўзнікнення і станаўлення вопыту;

д) навізна дадзенага вопыту;

е) тэхналогія выкарыстання;

ж) працаёмкасць ўкаранення і выкарыстання;

з) выніковасць.

2. Вылучыць супярэчнасці, якія заахвоцілі настаўніка да пошуку іншых падыходаў да навучання і выхавання, так як гэтыя супярэчнасці становяцца фактарам вызначэння шляхоў пераўтварэння педагагічнага вопыту праз пастаноўку задач.

3. Навукова-метадычнае абгрунтаванне. Неабходна адлюстраваць, на якія навуковыя ці практычныя пошукі вы абапіраецеся. Прадстаўляючы аўтарскія праграмы, вам неабходна паказаць, на працы якіх аўтараў вы абапіраліся пры іх стварэнні, якім чынам яны адпавядаюць патрабаванням дзяржаўнай нарматыўнай і рэгламентуючай базы.

4. Вызначыць і сфармуляваць сутнасць вопыту, яго вядучую ідэю.

Вылучыць з вядучай праблемы складовыя часткі і выбудаваць іх у іерархічнай паслядоўнасці.

5. Апісанне сутнасці педагагічнага вопыту, дзе паказваюцца адрозненні ад ужо існуючых работ, навізна, фактары паспяховасці, якія змяшчаюцца ў прадстаўляемым вопыце.

6. Умовы, пры якіх ствараўся вопыт.Тут неабходна прапісаць свае асобасныя і прафесійныя якасці. Вызначыць узроставыя і асобасныя асаблівасці вучняў, узровень іх навучанасці. Вызначыць, як забяспечваецца фарміраванне пазнавальных дзеянняў усіх навучэнцаў з зададзенымі канчатковымі вынікамі. Паказаць якія вучэбна-метадычныя комплексы і метадычныя дапаможнікі вы выкарыстоўваеце. Выявіць працягласць функцыянавання вопыту і дынаміку яго станаўлення і развіцця.

7. Выніковасць. Вызначыць магчымасць атрымання стабільна высокіх вынікаў (якасць ведаў вучняў, узровень іх выхаванасці і інтэлектуальнага развіцця) або апісаць ўжо наяўныя вынікі.

8. Працаёмкасць вопыту. Часавыя і інтэлектуальныя выдаткі ўсіх удзельнікаў адукацыйнага працэсу.

9. Даступнасць вопыту. Магчымасць выкарыстання ў іншых установах адукацыі. Каб кожны педагог умеў даследаваць педагагічны працэс, якім ён кіруе, неабходна валоданне метадамі псіхолага-педагагічных даследаванняў, якія ляжаць у аснове навуковага вывучэння і абагульнення педагагічнага вопыту. У першую чаргу неабходныя ўменні, неабходныя для аналізу педагагічнай дзейнасці:

- прагназаваць, планаваць, ацэньваць сваю дзейнасць;

- назіраць, заўважаць, фіксаваць педагагічныя факты;

- бачыць ва ўзаемасувязі кампаненты педагагічнага працэсу;

- абапірацца на новыя ідэі псіхолага-педагагічнай навукі.

Нам, як педагогам, варта ведаць, што кіраўнік, уключаючы педагога ў працэс вывучэння і абагульнення педагагічнага вопыту, павінен аказаць яму не толькі тэарэтычную і метадычную, але і псіхалагічную падтрымку, паступова прыводзячы яго да поспеху. Прафесійнае майстэрства педагога, несумненна, нараджаецца і ў цесным кантакце з метадыстам, які курыруе яго дзейнасць.

Патрабаванні, што прад'яўляюцца да апісання вопыту:

1. Яснасць выкладу.

2. Дакладнасць словаўжывання.

3. Лаканізм.

4. Строгае захаванне навуковай тэрміналогіі.

5. Паслядоўнасць выкладу пазіцый.

6. Лагічнасць.

7. Узаемнасць палажэнняў.

Вядома ж, пры апісанні ўласнага педагагічнага вопыту неабходна пазбягаць тыповых памылак:

1. Абагульненне вопыту не павінна быць апісаннем рэальнага плана дзейнасці педагога.

2. Вопыт не павінен насіць рэфератыўны характар.

Фарміраванне перадавога педагагічнага вопыту звязана з творчымі пошукамі педагога, выкліканымі тым, што ёсць праблемы, якія неабходна вырашыць для павышэння эфектыўнасці і выніковасці адукацыйнага працэсу. Нам педагогам неабходна творча падыходзіць да сваёй працы, быць мэтанакіраванымі і дамагацца высокіх вынікаў.

Памятка па абагульненні вопыту педагагічнай дзейнасці

(рэкамендацыі педагогам)

• Уважліва сачыце за навукова-метадычнай літаратурай, вядзіце бібліяграфію літаратуры па пытаннях, якія вас цікавяць.

• Захоўвайце і назапашвайце матэрыялы, якія адлюстроўваюць вопыт вашай дзейнасці: планы, канспекты, дыдактычныя матэрыял і г. д.

• Выбіраючы тэму для абагульнення вопыту, паспрабуйце ўлічыць поспехі і недахопы ў вашай рабоце і рабоце вашых калегаў. Мэтазгодна ўзяць тэму, якую вы лічыце найбольш важнай і патрэбнай, паспрабуйце яе аформіць як мага больш дакладна і канкрэтна.

• Накідайце кароткі план тэмы (3-4 асноўных пытанні), затым складзіце па ім тэзісы.

• Спачатку накідайце чарнавік. Максімальна скарачайце ўступную частку, пазбягайце агульных фраз, не імкнецеся пісаць «навукападобна».

• Ацэніце практычна свой вопыт. Паведамляючы пра поспехі, не забудзьцеся і пра недахопы, цяжкасці, памылкі. Галоўны крытэрый добрага вопыту – гэта вынікі. Апісанне вопыту нецікавае і непераканаўчае, калі ў ім не паказана, як растуць і развіваюцца дзеці.

• Матэрыял старайцеся выкладаць строга па плане, коратка, лагічна, пазбягаючы паўтораў.

• Працуючы над тэмай, райцеся з калегамі, расказвайце ім пра свае цяжкасці, сумняванні. Так могуць з'явіцца каштоўныя думкі, ідэі, патрэбныя факты.

• Падбярыце і належным чынам аформіце дадаткі (канспекты або элементы урокаў, схемы, карты, табліцы, работы дзяцей, спіс літаратуры і г. д.)

• Памятайце, што, абагульняючы педагагічны вопыт, вы выконваеце важны грамадскі абавязак: спрыяеце далейшаму паляпшэнню якасці навучання і выхаванню падрастаючага пакалення.