**Культуралагічны змест выхаваўчых мерапрыемстваў як сродак сацыялізацыі і самаразвіцця асобы вучня**

**З вопыту работы настаўніка**

**беларускай мовы і літаратуры**

**Жгаровай В. М.,**

**вопыт класнага кіраўніцтва — 18 гадоў**

Наш славуты пісьменнік Васіль Быкаў пісаў: “Нацыянальная самасвядомасць вырашае лёс нацыі, гэта той капітал, які нельга ўзяць за мяжой, ён дастаецца народу як спадчына продкаў і патрабуе пастаяннага памнажэння і абароны.”

Такім капіталам, які дапамагае фарміраваць душэўныя якасці, пачуццёвую сістэму, які вызначае напрамак жыццёвай пазіцыі асобы, яе патрыятызм і грамадзянскасць, нацыянальную самасвядомасць, такім капіталам з’яўляюцца фальклорныя творы, народны каляндар, традыцыі і абрады беларусаў. Сваю задачу як класнага кіраўніка і як настаўніка бачу ў тым, каб напоўніць кожнае выхаваўчае мерапрыемства культуралагічным зместам.

У кожнага народа спрадвеку вёўся свой каляндар, у якім з пакалення ў пакаленне перадаваліся мудрасць, веды, вопыт жыццёвых назіранняў. Мелі такі каляндар і беларусы. Багацейшы духоўны свет нашых продкаў, іх надзвычайны талент, яскравая фантазія, гумар адбіліся ў абрадах і звычаях, гульнях і песнях, прыкметах і павер’ях, якімі перасыпаны ледзьве не кожны дзень гадавога цыклу. Абапіраючыся на бацькоўскія традыцыі і веру, беларус трымаў у памяці шматлікія парады і забароны, выказаныя вобразным трапным словам. Ён добра ведаў, калі можна весяліцца, а калі ўстрымлівацца ад забаў, калі можна брацца за тую ці іншую працу, а калі, наадварот, адкласці яе, каб не нашкодзіцць сабе і блізкім.

Беларус ведаў, а вось сучаснаму школьніку ўсе гэтыя таямніцы, скарбы малавядомыя або і зусім невядомыя, таму стараюся данесці гэты шматвяковы вопыт у першую чаргу праз інфармацыйны стэнд “Цікава ведаць”. Асобным, найбольш значным святам, прысвячаюцца класныя і інфармацыйныя гадзіны. У метадычнай скарбонцы ёсць распрацоўкі “Каляды”, “Восеньскія святы і прысвяткі”, “Велікодныя традыцыі і звычаі” і інш. Гэтыя мерапрыемствы задавальняюць дапытлівасць вучняў, іх эстэтычныя патрэбы, фарміруюць творчае мысленне, пабуджаюць да супрацоўніцтва, вучаць пазнаваць беларускую культуру. Мае вучні былі пастаяннымі ўдзельнікамі раённага фальклорнага фестывалю “Шануйце спадчыну сваю”, некалькі разоў станавіліся пераможцамі і прымалі ўдзел у абласным фальклорным фестывалі. Мы падрыхтавалі і паказалі на розных узроўнях наступныя фальклорныя святы: “Уваходзіны”, “Каляды”, “Вялікдзень”, “Сватанне”.

Падабаюцца вучням і класныя гадзіны, прысвечаныя адной загадцы.

Такая класная гадзіна носіць назву “Гісторыя адной загадкі”. Яна праводзіцца ў наступным парадку: пасля ўступнага слова класнага кіраўніка вучням прэзентуецца сама загадка. Потым ідзе размова і паведамленні вучняў пра ўзгаданыя ў тэксце загадкі заняткі, традыцыі, звычаі беларусаў. Адбываецца папаўненне вучнёўскага лексікону беларускамоўнай лексікай. Вучні далучаюцца да гістарычнай і культурнай спадчыны свайго народа,… Былі падрыхтаваны і праведзены класныя гадзіны, прысвечаныя загадкам “Ідзе на той свет — скача, з таго свету вяртаецца — плача”, “Стаіць пястунчык — за кожны глытунчык просіць пацалунчык”, “ Пер’я наелася, у кашулю адзелася і спіць у ахвоту начная істота. Ляжыць, дзе і ты, — чатыры рукі, два жываты.” “Быў я на копанцы, быў я на хлопанцы, быў на пажары, быў на базары. Маладым быў — людзей карміў, старым стаў — ленавацца стаў. Выкінулі мае косці на сметнік і сабакі не ядзяць.” Пад час правядзення класнай гадзіны па апошняй загадцы вучні даведаліся пра традыцыйны занятак беларусаў — ганчарства, пра спосабы апрацоўкі гліны. Было зроблена цікавае паведамленне пра найбольш вядомыя беларускія кірмашы, час іх правядзення. Сучасныя школьнікі папоўнілі свае веды аб тым, якое значнае месца ў хаце беларуса адводзілася печы, якія стравы гатаваліся ў гаршках, як называліся два гаршчочкі, сплеценыя адной ручкай, прызначаныя для пераноскі абеду на касьбу ці іншыя палявыя работы.

У рамках мерапрыемства праводзяцца і гульні. Асабліва падабаецца вучням гульня “Пакармі беларуса”. Такая гульня праводзіцца наступным чынам. Выходзіць вучань, які апранае сарочку і капялюш. Гэта беларус. Усе вучні атрымліваюць карткі са словамі, якія абазначаюць беларускія нацыянальныя стравы і не толькі. Па запрашанні настаўніка да беларуса выходзяць тыя вучні, у каго на руках карткі з назвамі беларускіх страў. Канечне, часта так здараецца, што беларуса кормяць “прысакам”, “жвірам”, “налічнікам”. Колькі тады ў вучняў смеху і весялосці, калі яны даведваюцца, чым накармілі свайго беларуса. Не дзіўна, што сучасны вучань блытае “праснак” і “прысак”, “жур” і “жвір” , “наліснік” і “налічнік”. Па такім прынцыпе праводзяцца і гульні “Апрані беларуса”, “Напоўні скрыню”, “Збяры прылады працы”, “Будзь гаспадаром”.

Выхаваўчыя мерапрыемствы ў рамках работы класнага кіраўніка стараюся праводзіць на беларускай мове, бо менавіта праз родную мову з пакалення ў пакаленне перадаваліся духоўныя набыткі, якімі карысталася кожнае наступнае пакаленне. Сама па сабе мова з’яўлялася скарбніцай , у якую народ складваў сваё духоўнае багацце. І засваенне народнай мовы — гэта засваенне душы, культуры і ведаў, духоўнае далучэнне да таго вялікага цэлага, імя якому народ. Найбольш яркай часткай гэтага скарбу з’ўляюцца прыказкі і прымаўкі, якім у выхаваўчай рабоце таксама адводзіцца вялікая роля. “Чаму Янка не навучыўся, Іван не навучыцца”, — даводжу сваім вучням, адпраўляючы іх на розныя гурткі, факультатывы і дадатковыя заняткі. “Вучыць — розум тачыць”, — пераконваю ў стараннай падрыхтоўцы дамашніх заданняў па ўсіх прадметах. “Не ўздыхай — няма і няхай”—засцерагаю іх ад зайздрасці, бо “багаты не той у каго многа, а той, каму хапае”.

Народная педагогіка дазваляла вырасціць фізічна загартаваных і духоўна багатых людзей, асноўнымі якасцямі якіх сталі шырока вядомая ў свеце працавітасць і добразычлівасць беларусаў, іх рызыкоўнасць і самаахвярнасць. Таму часта ў выхаваўчыя мерапрыемствы ўключаюцца заданні на параўнанне рускіх прыказак і іх беларускамоўных варыянтаў. У каго больш рызыкоўнасці ў характары, параўнайце самі: “Утопающий за соломинку хватается” — “Калі топішся, то і за брытву схопішся”. Іменна гэта рызыкоўнасць дапамагла беларускаму народу перамагчы ў Вялікай Айчыннай вайне, бо беларусы заўсёды мужна баранілі сваю Радзіму.

Дзякуй Богу, мы цяпер амаль 70 гадоў жывём пад мірным небам і нашым сучаснікам няма неабходнасці даказваць свой патрыятызм праз баявыя дзеянні. Але сёння вельмі актуальнай з’яўляецца праблема сям’і, яе абарона. Бо ў выхаванні сям’я як інстытут сацыялізацыі дзяцей з’яўляецца першай школай, дзе яны спазнаюць урокі эмацыянальных зносін, роднай мовы і мыслення, вучацца гульням, засвойваюць навыкі самаабслугоўвання і працы, навыкі арыентацыі ў навакольным асяроддзі. У сям’і павінен закладвацца трывалы падмурак прафесійнай арыентацыі чалавека. За ўзор дзіця звычайна бярэ бацькоўскія паводзіны, якія механічна паўтарае і ўзнаўляе. Першасным этапам сацыялізацыі дзяцей можна лічыць навучанне іх будучым сямейным ролям. Усяму таму, што складае абавязкі, хлопчыкі вучацца ад бацькі, а дзяўчынкі — ад маці. Адбываецца гэта ў працэсе жыцця, пачынаючы з маленства. Прыклад узаемаадносін, як правіла, потым пераносіцца ў іх уласную сям’ю. Вось чаму сямейнаму выхаванню трэба ўдзяляць вялікую ўвагу.